Ďuriš Nicholsonová, Lucia, podpredsedníčka NR SR (2016-12-07):
Idem ešte nakrátko do rozpravy, lebo neviem, či by som vám dokázala odpovedať a ešte doplniť niektoré veci v rámci faktickej poznámky. K tomu, čo ste povedali vy, pán kolega Simon, no viete, čo je strašné? Že ja keď som hľadala podporu pre tento návrh novely, tak ja som oslovila aj vlastne šéfov poslaneckých klubov a oni by s tým nemali problém. Oni by s tým nemali problém, ale oni majú taký úzus vo vládnej koalícii, že sa k tomu musí vyjadriť minister, lebo ja tu sledujem aj kolegov, ako sú tu také stálice, ktorí tu sedia stále, a ja to vidím na nich, že oni aj reálne počúvajú, a častokrát ja sa stretávam s tými ľuďmi aj na chodbe alebo kde, veď to, to sú príčetní ľudia, ktorí podľa mňa žijú v takom istom svete, ako žijeme my, a ja si celkom dobre viem predstaviť situáciu, že by kolegovia kvôli tým matkám na Kramároch napríklad alebo kvôli tým, ktorých exekvujeme kvôli opatrovateľskému príspevku, boli schopní stlačiť to tlačítko za. Ako vôbec si nemyslím, že, že sú ľudia úplne odtrhnutí od reality. Problém ale je, že všetko to je závislé od stanoviska ministra, a ten sociálny minister mi napísal to, čo mi napísal. Takže všetci ľudia tuto na tej strane (rečníčka rukou ukázala na pravú stranu rokovacej sály) a napríklad kolegyňa zo SNS, ktorá to počúva, vidím tiež, že tu sedí stále, a mám pocit, že je aj na sociálnom výbore, a vie, o čom hovorím, že možno aj ona pozná také, také príbehy srdce trhajúce až, by som povedala, ja verím tomu, že by to veľmi chcela podporiť. A ja verím tomu aj, aj že pôjdu domov a budú sa cítiť trápne, že to nepodporili, a možnože sa na nich obráti nejaká matka, ktorá tam naozaj nebude mať čo jesť na tých Kramároch, a budú sa cítiť ešte trápnejšie, ale oni nemôžu, pretože minister práce vydal stanovisko, aké vydal, že my tu máme svoj piesok, Drucker tu má svoj piesok a my preto nedáme a nedáme a nedáme, lebo by sme uľahčili Druckerovi, a Drucker nech sa stará v tých nemocniciach. To je také jednoduché. No, ďalšia vec, že my tu hovoríme strašne ako komplikovaným jazykom, aj to stanovisko je tak komplikovane napísané, aby to pochopili všetci, všetci ľudia, ktorí sú možnože aj teraz pri televíznych obrazovkách, tí, ktorí sa potrebujú trýzniť ešte pred Vianocami, tak im to chcem preložiť do takého ľudského jazyka. To, čo minister vlastne napísal, je, že zdravotná sestra, ktorú si má Drucker asi vymyslieť, keď ju už nedokáže zaplatiť, tak tá zdravotná sestra má v plnom rozsahu nahradiť matku a držať to dieťa za čelo, keď po chemoterapii opakovane zvracia do toho špinavého lavóra, ktorý mu nemá ani kto vyčistiť v tej nemocnici. Chápete? Že toto napíše minister, nech tam, nech sa stará zdravotná sestra. Lenže to je presne to, o čom hovoria kolegyne. Tá zdravotná sestra je tam na ošetrovateľské úkony, ale nie na to, aby mu utierala čelo, keď je celé dopotené, aby mu držala tú hlavu, aby mu tam nepadali vlasy, keď ešte nejaké na hlave má, pri zvracaní. Toto je schopný napísať ten minister. A by som ešte doplnila, že, na to som úplne zabudla, že, že tú novelu, tú novelu zákona sme teda pripravili zhruba pred rokom, a teraz ju predkladáme znovu, ale medzičasom som sa nakontaktovala ešte aj na, na niektoré sestry zdravotné z onkológie, aj na sociálne sestry, ktoré pracujú na týchto oddeleniach, a ony mi napísali množstvo podnetov, ktoré by sa mali zmeniť, napr. aj v Zákonníku práce a podobne, aby sme uľahčili život predovšetkým teda rodičom onkologicky chorých detí, a jeden z tých bodov, jeden z prvých bodov, ktoré tam napísali, ktoré treba zmeniť, je práve tento. A ide o takú smiešnu maličkosť, čím by sme im dokázali pomôcť. Tak mi povedzte, ešte raz sa pýtam, že ako je možné, že ten Richter si sadne alebo aj nesadne a proste dokáže, predpokladám, že ho nepísal, iba ho podpísal, mi poslať takéto stanovisko. Hanba mu!